Nilda Pinto
Nilda Maria Geerdink-Jesurun Pinto (☆ 12 di desèmber 1918 na Otrobanda - † 17 di aprel 1954 na Hengelo) tabata un eskritora di buki pa mucha na papiamentu ku storia i kantikanan foi e tradishon oral antiano.

Biografia
Nilda a nase den Zaantjessteeg na Otrobanda. Den añanan 30 di siglo 20 Nilda a bai Hulanda pa studia pa yufrou di skol na Bergen op Zoom. Na 1939 e ta bolbe pa Kòrsou kaminda dia 13 di òktober di e aña ei e a kuminsa traha na St. Martinus College.

Despues di e di dos Guera Mundial e ta topa Jan Geerdink, un machinista di Marina Real na Kòrsou, i na desèmber 1948 nan ta kasa na Misa di Sta. Anna.

E ku Jan a haña tres yui: Henriette Monte-Geerdink (1950), Henk Geerdink (1951) i Michael Geerdink (1952). Dia 20 di mart 1953 nan a muda pa Hulanda, nan a bai biba na Hengelo, Overijssel. Einan Nilda a bin na fayesé dor di komplikashonan ku su embarazo.

Bibliografia
Corsouw ta kanta (1944)
Nos dushi papiamentu (1947)
Bam canta (ku R. Th. Palm) (1948)
Cuentanan di Nanzi (1952)
Corsouw ta konta (1954)

Hende
Eskritor
Kòrsou